KOMISIJOS REGLAMENTAS (EB) Nr. 586/2009
2009 m. liepos 6 d.
iš dalies keičiantis Reglamento (EB) Nr. 1043/2005 nuostatas dėl tam tikrų grąžinamųjų išmokų sertifikatų galiojimo laikotarpio
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėms (1), ypač į jo 8 straipsnio 3 dalies pirmą pastraipą,
kadangi:
(1)
2005 m. birželio 30 d. Komisijos reglamente (EB) Nr. 1043/2005, įgyvendinančiame Tarybos reglamentą (EB) Nr. 3448/93 dėl eksporto grąžinamųjų išmokų už tam tikrus žemės ūkio produktus, eksportuojamus kaip į Sutarties I priedą neįtrauktos prekės, skyrimo sistemos ir tokių grąžinamųjų išmokų sumos nustatymo kriterijų (2), numatyta, kad grąžinamųjų išmokų sertifikatai, kuriems gauti paraiškos pagal 33 straipsnio a punktą arba 38a straipsnį pateiktos ne vėliau kaip lapkričio 7 d., galioja iki dešimto mėnesio nuo mėnesio, kurį buvo pateikta paraiška sertifikatui gauti, paskutinės dienos.
(2)
Dešimties mėnesių galiojimo laikotarpis sertifikatams, kuriems gauti paraiškos pateiktos iki lapkričio 7 d., nustatytas siekiant palengvinti grąžinamųjų išmokų sistemos veikimą, atsižvelgiant į ypatingą padėtį, kai įgyvendinus bendro cukraus rinkos organizavimo reformą numatoma, kad bus sustabdytas eksporto grąžinamųjų išmokų už cukrų mokėjimas. Todėl nuostata, kuria nustatomas dešimties mėnesių galiojimo laikotarpis, turėtų būti taikoma tik 2009 m. biudžetiniam laikotarpiui ir sertifikatams, kuriems gauti paraiškos pateiktos ne vėliau kaip 2008 m. lapkričio 7 d. Šios nuostatos nebereikia, todėl ją reikėtų išbraukti.
(3)
Kadangi 2009 m. liepos 6 d. Komisijos reglamentas (EB) Nr. 585/2009, kuriuo numatomos išimtinės priemonės, susijusios su grąžinamųjų išmokų sertifikatais, pagal kuriuos išmokamos eksporto grąžinamosios išmokos už tam tikrus žemės ūkio produktus, eksportuojamus kaip į Sutarties I priedą neįtrauktos prekės (3), yra taikomas tik grąžinamųjų išmokų sertifikatams, kuriems gauti paraiškos pagal Reglamento (EB) Nr. 1043/2005 33 straipsnio a punktą arba 38a straipsnį pateiktos nuo 2008 m. liepos 8 d. iki lapkričio 7 d., tikslinga nurodyti, kad šiuo reglamentu padaryti pakeitimai nepažeidžia Reglamento (EB) Nr. 585/2009.
(4)
Todėl Reglamentas (EB) Nr. 1043/2005 turėtų būti atitinkamai iš dalies pakeistas.
(5)
Šiame reglamente numatytos priemonės atitinka Horizontaliųjų klausimų dėl prekybos perdirbtais žemės ūkio produktais, neišvardytais Sutarties I priede, vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1043/2005 39 straipsnio 2 dalis iš dalies keičiama taip:
1.
Pirma pastraipa pakeičiama taip:
„Laikantis antros pastraipos nuostatų, grąžinamųjų išmokų sertifikatai galioja iki penkto mėnesio nuo mėnesio, kurį buvo pateikta paraiška sertifikatui gauti, paskutinės dienos, arba iki paskutinės biudžetinio laikotarpio dienos, jei ši yra anksčiau.“.
2.
Antra pastraipa išbraukiama.
2 straipsnis
Reglamente (EB) Nr. 585/2009 nustatytas galiojimo laikotarpis taikomas grąžinamųjų išmokų sertifikatams, kuriems gauti paraiškos pagal Reglamento (EB) Nr. 1043/2005 33 straipsnio a punktą arba 38a straipsnį pateiktos nuo 2008 m. liepos 8 d. iki lapkričio 7 d.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. liepos 6 d.